
החלטה

בפני בקשה לביטול צו הפסקה מנהלי, אשר הוצא ע"י ראש עיריית עפולה ביום 29.4.04. הצו מורה על הפסקה ארעית של עיסוק בעסק הידוע כעסק לניהול משחקים, והנמצא ברח' קהילת ציון (אולמי תפארת) בעיר עפולה.

בין הצדדים ניטשת מערכה על ניהול משחקים חברתיים. תחילה ניהלו המבקשים עסק בו נוהלו משחקי "בינגו" נושאי פרסים כספיים. כיום מנהלים המבקשים במקום משחק הקרוי "בסט" אשר אף הוא נושא פרסים כספיים לזוכים בו.

5129371
טענות המבקשת: 

המבקשת הינה חברה פרטית, המפעילה ומנהלת מועדון חברים הנמצא באולמי תפארת ברחוב קהילת ציון בעפולה.נ
המבקשת שמה לה למטרה לנהל מועדון למשחקי חברה ובין היתר לנהל במקום משחקי בינגו.ב
מאחר וקם ספק באשר לחוקיותו של משחק הבינגו, פנתה המבקשת לעיריית עפולה בבקשה לקבלת היתר לפעילות במקום, תוך שהיא מגלה מפורשות כי כוונתה לנהל במקום משחקים, מסעדה, ומקום למכירת משקאות חריפים. לאחר שבקשת המבקשת נבדקה ע"י הרשות ניתן לה ביום 15.7.02 שלושה רשיונות זמניים.ו
בהסתמך על הרשיון השקיעה המבקשת סכום של כ- 150,000 דולר, ברכישת ציוד הבינגו ובהכשרת המקום.נ
ביום 8.1.03 הוצא צו חיפוש המתיר למשטרת ישראל לערוך חיפוש במקום. בתאריך 19.1.03 נערך חיפוש במהלכו נתפסו אביזרים ומכשירים אשר שימוש במשחקים שנוהלו במקום.ב
כנגד תפיסת המוצגים, הגישו המבקשים בקשה לבית משפט השלום בנצרת אשר קבע כי יש להחזיר את המוצגים לידי המבקשים. 

ביום 1.6.03 הגישה המבקשת בקשה לניהול משחק חדש בשם "בסט" והציגה את פעילותה המתוכננת במקום. המבקשת לא קיבלה מענה מן הרשות בתוך 30 הימים הקבועים בחוק ועל כן ראתה בכך היתר זמני כקבוע בתקנה 7(ג) לתקנות רישוי עסקים (הוראות כלליות),תשס"א– 2000.ו
משטרת ישראל פעלה כנגד המבקשת ותפסה את הציוד ששימש למשחקי החברה. 

בהחלטת בית משפט מיום 13.1.04  נקבע ע"י כב' השופטת כרמלה רוטפלד – האפט כי ע"פ מצג הדברים שהוצג לא ניתן לראות את בעל המועדון כמפר הוראה חוקית.נ
ערר שהוגש ע"י משטרת ישראל בעניין האמור לעיל נדחה ע"י כבוד השופט גלפז.ב
ביום 18.2.04 הגישה המבקשת בקשה לרשיון עסק למקום לעריכת משחקים.ו
ביום 25.2.04 הוציאה המשיבה צו הפסקה למועדון ללא שנערך כל שימוע. הצו בוטל בהחלטה שנתתי בשל אי קיום שימוע כדין למבקשים.נ
משחק "הבסט":

הפעילות במועדון כוללת משחק חברה אחד שהוא משחק "הבסט". המשחק הוא תלת שלבי וחוזרים ומשחקים את המשחק בסבבים רבים במהלך שעות הפעילות של המועדון. שלבי המשחק הם: 

א.
משחק הבינגו- המשתתפים רוכשים כרטיס משחק. לזוכים במשחק הבינגו לא מובטח כל פרס, אלא הם זוכים בזכות לעבור לשלב השני של קליעה לסל.ב
ב.
משחק קליעה לסל- לאחר שנקבעו 9 זוכים במשחק הבינגו הם מחולקים ל – 3  קבוצות. כל קבוצה ממנה נציג אשר זורק את הכדור לסל במשך 90 שניות. הקבוצה שקלעה את מספר הסלים הרב ביותר, עולה לשלב השלישי.ו
ג.
משחק טריוויה- בין שלושת חברי הקבוצה אשר עלו לשלב השלישי, נערך חידון טריוויה. המשתתף שענה נכונה על מספר השאלות הרב ביותר, זוכה בפרס הראשון. הפרס הוא פרס כספי שהוא אחוז מסוים מדמי הכרטיסים שנרכשו או לחילופין שמפעילי המועדון הכריזו לקראת תחילת המשחק מה יהא סכום הזכיה לזוכה במקום הראשון.נ
לטענת המבקשת, אין כל בסיס לטענת המשיבים כי משחק הבסט הינו כסות למשחק אחר. לטענת המבקשת, אין המדובר במשחק מזל או במשחק אסור. לדעת המבקשת המשחק תלוי יותר בהבנה ויכולת והרבה פחות במזל. המבקשת אף צרפה חוו"ד של מומחה לביסוס טענותיה.ב
באשר לרשיון עסק:

המבקשת טוענת כי המדובר הוא במשחק חוקי ולכן אין מקום שלא להיעתר לבקשתה ולהעניק לה רשיון עסק. לטענת המבקשת שיקול הדעת של ראש העיר מצומצם אך ורק לשאלה האם העסק המבוקש הוא עסק שבו מתנהל משחק חוקי, ואז מחויב הוא ראש העיר להעניק רשיון עסק. 

לדעת המבקשת, אין לראש העיר לנקוט בגישה פטרנליסטית ואין חשיבות למידת אהדתו או אי אהדתו לפעילות המבוקשת.ו
הפגיעה הכלכלית:

לטענת המבקשת היא השקיעה בעסק סכומי כסף גדולים. המבקשת מחויבת בתשלומים קבועים, וסגירת המועדון תגרום לה להפסדים כבדים ולנזקים בלתי הפיכים. לטענת המבקשת הפסקת פעילות המועדון תגרור אחריה פגיעה במטה לחמם של כ-30 משפחות.נ
טענת היעדר רשיון:

כפי שכבר נטען המבקשת סבורה כי היא מחזיקה ברשיון עסק תקף מכוח סע' 7 לתקנות רישוי עסקים. לטענתם לא ייתכן כי אזרח ימתין עד אין קץ לקבלת רשיון להפעיל את עסקו. הרישוי מהווה הגבלה חמורה על חופש העיסוק ועל מנת לצמצם את הפגיעה, כחלק מעקרון המידתיות, נדרשת הרשות להקפיד על ביצוע החוק והתקנות.ב
טענות המשיבים:

דין הבקשה להדחות בשל חוסר ניקיון כפיים של המבקשת: 

לטענת המשיבה, המבקשת ניהלה את העסק תוך התעלמות מהוראות דין ובהן הוראות חוק העונשין, חוק רישוי עסקים, החלטות שיפוטיות ברורות כדוגמת החלטת כב' השופט בן דוד מיום 30.1.03, אשר קבע כי התנאי למתן רשיון עסק הוא כי לא יתנהל במקום משחק בינגו. לטענת המשיבה, המבקשת העלימה מבית המשפט מידע מהותי והטעתה את בית המשפט כאשר לא מסרה את כל המידע הרלוונטי באשר לעסק ובאשר לחקירות המשטרה. לטענת המשיבים, למבקשת היה ידוע כי משטרת ישראל התנגדה למתן הרשיון. מעדויות אשר הגיעו לידי המשיבים עולה כי לא קיים כלל מועדון חברים ולא נדרש כל תנאי כדי להתקבל אל מועדון החברים, המדובר בניסיון הטעייה ברור ויצירת מצג שווא, בפני בית המשפט באשר לאופן שבו מנהלת המבקשת את עסקה. 

המבקשת מנהלת בעסקה משחקים אסורים:

לטענת המשיבים המשחקים המתנהלים במקום הינם פעילות בלתי חוקית. המבקשת מנהלת במקום משחק בינגו המהווה חלק מהותי ומכריע של המשחק. השלבים האחרים במשחק הבסט הינם שלבים משניים אשר אין בהם כדי להפוך את המשחק לחוקי. בעע"מ 4436/02 נקבע כי משחק הבינגו הינו משחק מזל אסור  וכן הובהר שם כי המתכונת שבה מנהלת המבקשת את עסקה הינה בלתי חוקית. אלמנט של הגורל במשחק זה הוא המשמעותי ביותר וההנאה הכספית לה מצפה השחקן בסוף כל שלבי המשחק, אינה שולית.ו
לטענת המשיבים החלטת ראש העיר הנה החלטה סבירה ומחויבת המציאות. 

ע"פ סעיף 2ב'(א) לחוק רישוי עסקים, התשכ"ח-1968, בעסק של עריכת משחקים תהא לרשות הרישוי סמכות להשתמש בסמכותה מתוך התחשבות בצרכי הציבור. הוראה זו מסמיכה את המשיבים להורות על איסור סוגים מסוימים של משחקים. לטענת המשיבים סמכותו של ראש העיר להוציא צו הפסקה אינה תלויה בהגשת כתב אישום כפי שטוענים המבקשים, אלא צו הפסקה קודם לפי הוראות החוק להגשת כתב אישום.  

עוד טענה המשיבה כי אין בידי המבקשת רשיון עסק. לטענתה רק בתאריך 18.2.04 הגישה המבקשת בקשה למתן רשיון עסק לעריכת משחקים וזאת לאחר שהבקשה אשר הוגשה על ידם בעבר נדחתה.נ
בחודש אוגוסט 2003 הגישה המבקשת בקשת רשיון עסק חדש ולא חידוש רשיון. שכן לטענת המשיבה, מעולם לא ניתן לה רשיון לעריכת משחקים, לפיכך זה אינו חידוש אלא בקשת רשיון לעסק חדש.ב
לטענת המשיבה, אין ממש בטענותיה של המבקשת כי היא ראתה באי מתן תשובה לבקשה למתן רשיון עסק כהיתר זמני. לטענתה גם אם אכן תתקבל טענת ההיתר הזמני, ניתן לראות בכך היתר זמני עד למועד בו נאמר למבקשת ע"י המשיבה באופן חד משמעי כי היא מנהלת בעסקה משחקים אסורים. לפיכך, בקשת רשיון העסק נדחית. המשיבה דוחה את טענות המבקשת באשר לפגיעה הכלכלית, לטענתה המבקשת בחרה על דעת עצמה להשקיע סכומי כסף גדולים וכיוצ"ב וזאת תוך נטילת סיכון בלתי סביר שכן מעולם לא הובטח למבקשת כי ינתן לה רשיון עסק. 

דיון 

השאלות העיקריות שעומדות בפני לצורך הכרעה הן כדלקמן:

1.
האם משחק הבסט נופל לגדר משחק אסור?

2. 
האם המשיבה פעלה שלא כדין בכך שסירבה להעניק רשיון עסק למבקשת?

הצדדים הסכימו כי בית המשפט יתן החלטתו בהסתמך על החומר אשר הוגש בפניו ובהסתמך על התצהירים שהוגשו.ו
האם משחק ה"בסט" נופל לגדר משחק אסור?

טענתה המרכזית של המבקשת הינה כי משחק הבסט אותו אימצה, אינו נופל לגדר "משחק אסור". סעיף 224 לחוק העונשין מגדיר משחק אסור כמשחק שבו עשוי אדם לזכות בכסף, בשווה כסף או בטובת הנאה, לפי תוצאות המשחק והתוצאות תלויות בגורל יותר מאשר בהבנה או ביכולת. 

המשחק אותו רוצה המבקשת לקיים מורכב משילוב בין משחק בינגו, משחק טריוויה וקליעה לסל. חלקו של שלב הבינגו הוא דומיננטי והכרחי לצורך עליה לשלבים הבאים. לפי סעיף 224 לחוק העונשין נדרשים כאמור לעיל, קיומם של שני יסודות מצטברים להפיכת המשחק לאסור:

1.
היות המשחק כזה שתוצאותיו תלויות בגורל יותר מאשר בהבנה או ביכולת.

2. 
היות המשחק מסוג כזה שבו עשוי אדם לזכות בכסף, שווה כסף או בטובת הנאה לפי תוצאות המשחק. 

שני היסודות הללו מתקיימים במקרה דנן. אין חולק, כי משחק הבינגו נערך ע"י שליפה אקראית של מספרים. משתתפי המשחק רוכשים כרטיסים עליהם מצוינים מספרים. המנצח במשחק הוא אותו משתתף אשר מספריו הוקראו ברצף מסוים על פני הכרטיס שרכש. על כן, תוצאות המשחק תלויות בגורל יותר מאשר בהבנה או ביכולת. 

היסוד השני מתקיים במקרה דנן, שכן זכייה במשחק הבסט מעניקה לזוכה טובת הנאה, סכום כסף או שווה כסף.

לעניין משחק הבינגו קבעה כב' השופטת מרוז בב"ש (באר שבע) 20208/03 חברת גולד קלאב נ' מדינת ישראל, תק - מח 2003(2) 3780; 

"טענת העוררת לפיה משחקי הבינגו, אשר ערכה, אינם נכנסים בגדר המונח משחקים אסורים, כמשמעו בסעיף 224 לחוק העונשין - הואיל והזכייה בהם, לכאורה, נגזרה מתשובות לשאלון יידע והבנה - לא הוכחה ומוטב היה אלמלא הועלתה... הצגת שאלון ה"טריוויה" כביכול - נועד לעשות פלסתר את הוראות המחוקק בדבר עריכתם של משחקים אסורים."   

גם אם נקדים את טובת ההנאה לשלב "סיום הבינגו" ואפשרות ההשתתפות בטריוויה, אין בניסיון העותרת להרחיק את שלב קבלת הכסף מהזכייה במשחק הבינגו באמצעות הוספתו של שלב הטריוויה, כדי להוציאו מגדר "משחק אסור".

אשר על כן אני קובעת, כי משחק בינגו - טרוויה בנסיבות אלה הוא "משחק אסור" כהגדרת סעיף 224 לחוק העונשין, תשל"ז 1977. 

בחנתי אף אני את משחק ה"בסט" התלת שלבי והגעתי למסקנה כי מדובר במשחק הבינגו באדרת מחוייטת חדשה.

א.
בסעיף 28 לבקשה נכתב במפורש כי: "המבקשת שמה לה למטרה לייסד מועדון למשחקי חברה, הכולל מסעדה, ובין היתר משחק הבינגו...". 


בסעיף 46 לבקשה נכתב: "כפי שכבר נטען, מבקשת המבקשת לנהל במועדון אך ורק את משחק הבסט...". עולה מטיעוני המבקשת עצמה כי כל רצונה הוא בניהול מקום שבו ישחקו את משחק הבינגו בכסות כזו או אחרת ובמקרה שבפני תחת השם "בסט".

ב.
עיון בתקנון המועדון מלמד כי על פי התקנון, הכניסה למועדון היא לחברי המועדון בלבד (סעיף 6.1 לתקנון). קבלה למועדון אינה קבלה אוטומטית של כל המבקש לבוא בשערי המועדון. על המועמד לעמוד לבחינה של ועדת קבלה, החלטת ועדת הקבלה ניתנת לאחר המתנה של לפחות 24 שעות ובסוף התהליך על המועמד לשלם דמי חבר.

ממזכרו של השוטר סחרוביץ עולה בבירור כי פני הדברים שונים בתכלית. אין למעשה מועדון חברים והכל כשרים לבוא בשערי המועדון. מנהל המבקשת מר יוסף ברך אישר עובדה זו בפרוטוקול הדיון מתאריך 6.5.04. עובדה זו יש בה כדי להצטרף למכלול ראיות המצביעות כי מעינייה של המבקשת נתונים בנסיון ליצור בכל דרך אפשרית "הכשר" של המשחק האסור הוא משחק הבינגו נושא הפרס הכספי.

ג.
עיון בתקנון משחק הבסט ועיון בעדותו של השוטר סחרוביץ מלמד כי משחק הבינגו הוא החלק העיקרי במשחק הבסט. הוספק חלק הטריוויה, כמו גם הוספת הקליעה לסל ממרחק של מטר וחצי, יש בו משום נסיון ליצור מצג של משחק המבוסס על יכולת וכשרון. שלב הבינגו הוא החלק הראשון, זה השלב העיקרי, שלב בו רוב המשתתפים כושלים בו, ואינם זוכים לעלות לשלבים הבאים. שלב הבינגו הוא שלב המבוסס אך ורק על מזל. לא ניתן להגיע לשלבים הבאים ללא זכיה בשלב הבינגו, שהוא הדומיננטי.

ד.
בכל הכבוד לחוו"ד של פרוספור נחום ביגר מצאתי כי תוצאות משחק הבסט תלויות יותר בגורל מאשר בהבנה או ביכולת. אם לא כך היו פני הדברים, מדוע נאחזים המבקשים בכל דרך אפשרית להכשיר את האסור? מדוע אין משחקים משחק קליעה לסל ומשחק טריוויה בלבד? מדוע משחק הבסט אינו בסדר שלבים הפוך? כלומר מדוע משחק הבסט  אינו קודם משחק טריוויה ומשחק קליעה לסל ורק בסוף בינגו?


היפוך התמונה מלמד את מרכזיות שלב הבינגו = שלב המזל מנקודת ראותו של האדם הסביר הצופה במשחק או המשתתף בו.


כריכת שלושת השלבים של משחק הבסט אינה מבטלת את המרכיב הדומיננטי של משחק הבינגו שכן העיקר הולך אחר הטפל.  יש לתת פרשנות הצופה לתכלית החקיקה של מניעת משחקים אסורים, גם אם נוספו להם שלבים, שכל תכליתם ניסיון התחמקות משיני החוק.

כעת יש לבחון האם עיסוקה של המבקשת נכנס לגדר החריג המופיע בסעיף 230 לחוק העונשין, הקובע כי הוראות סעיפים 225 עד 228 לא יחולו על משחק, הגרלה או הימור שנתמלאו בהם שלושת תנאים אלה במצטבר: 

1.
עריכתם מכוונת לחוג אנשים מסויים. 

2.     
אינם חורגים מגדר שעשוע או בידור. 

3.
אינם נערכים במקום משחקים אסורים או במקום לעריכת הגרלות או הימורים.

במקרה דנן נראה כי המבקשת אינה מקיימת אף לא אחד מן התנאים הקבועים בחוק.

עריכתם של משחקים אלו, לא מופנים כלפי חוג מסוים של אנשים, כלל הציבור רשאי להשתתף בהם. לפיכך התנאי הראשון אינו מתמלא.

באשר לתנאי השני הנדרש, כי משחק שאינו חורג מגדר שעשוע או בידור הוא משחק שבו המטרה הדומיננטית היא שעשוע ובידור וטובת ההנאה הכספית לה מצפה השחקן היא שולית.

ברע"פ רומנו נ' מדינת ישראל, (פ"ד נד(4) 349) נקבע:  

"המדיניות העומדת ברקע האיסור על משחקי מזל שמה דגש בולט על מימד הסיכון שבהתמכרות. מכאן האבחנה בין משחקים מותרים הנעשים בחוג סגור ובמקום פרטי לשם שעשוע או בידור בלבד וזאת גם אם מתלווה להם טובת הנאה כספית שולית, לבין משחקים הפתוחים לציבור הרחב הנערכים במועדון משחקים אשר טיבם חורג באופן ברור מגדר המשחקים לשם הנאה בלבד."

ראוי להבחין בין משחק הנערך במועדון חברים הנערך לצורך שעשוע ובידור, לבין המשחק שבפני אשר המניע העיקרי הוא הזכיה הכספית. מכאן שהמשחק שבפני חורג מגדר ההגדרה של שעשוע ובידור ויש בו משום משחק אסור אשר זכיה כספית בצידו. 

באשר לתנאי השלישי, בסעיף 233 נקבע בין היתר, כי במידה ויתנהל משחק אסור לפחות פעמיים תוך תקופה של חצי שנה, ייחשב הוא כחצרים שרגילים לערוך בהם משחקים אסורים. במקרה זה נערכים במקום משחקים באופן סדיר ולאורך זמן. לפיכך, המבקשת אינה עומדת גם בתנאי השלישי. יתרה מכך, העובדה שבמקום התנהל בהתחלה משחק בינגו ללא כל כסות ובהמשך מתנהל משחק בסט שהוא משחק בינגו באדרת שונה, ממלא את התנאי של ניהול משחק בחצרים שרגילים לערוך בהם משחקים אסורים על פי לשון סעיף 233(3) לחוק העונשין, התשל"ז-1977.

בעע"מ 4436/02 - תשעים הכדורים - מסעדה, מועדון חברים נ' עיריית חיפה - המחלקה לרישוי עסקים ואח' . תק-על 2004(1), 2104 ,עמ' 2107. קבע בית המשפט כי:

"משחק הבינגו המתקיים במועדון אינו מקיים אף לא אחד מן התנאים הקבועים בסעיף 230. מאחר שמשחק הבינגו אינו חוסה תחת החריג הקבוע בסעיף 230, הרי שהוא מהווה עבירה פלילית ולכן אין ליתן למערערת רישיון עסק לניהול המועדון. בית משפט קמא הוסיף, כי אינו שולל קיומו של עסק לניהול משחקים אסורים, אלא שעל משחקים אלה להיערך בבית פרטי, בהשתתפות קבוצת אנשים מוגדרת ומצומצמת". 

משחק הבינגו במועדון חברים זה חוסה תחת מעטה של משחקי חברה הכולל משחק קליעה לסל ומשחק טרויוויה. נראה כי משחק הבינגו הוא המשחק הדומיננטי אשר לשמו מתכנסים חברי המועדון. 

לפיכך, המבקשת איננה עומדת בתנאים של ניהול משחק שאיננו משחק אסור, ואין המקרה נכנס גם לגדר החריגים המותרים בחוק.

קביעתי זו יש בה משום מתן תשובה לשאלה העיקרית האם משחק  הבסט נופל בגדר משחק אסור. משמצאתי כי מדובר במשחק אסור, הרי שיכולתי להסתפק בכך ולא לבחון את שאר השאלות שעוררו הצדדים.  אולם החלטתי לבחון שאלות נוספות הקשורות בבקשה.

האם אי מתן רשיון העסק ע"י המשיבה נעשה שלא כדין? 

סעיף 2ב(א) לחוק רישוי עסקים, תשכ"ח - 1968 קובע:

"בעסק של עריכת משחקים תהא רשות הרישוי שלו לפי חוק זה רשאית להשתמש בסמכותה, באופן קבוע או מזמן לזמן, גם מתוך התחשבות בצרכי הסדר הציבורי, שלום הציבור או טעמים חינוכיים אף לעניינים אלה:  

(1)  אסור פתיחת מקום לעריכת משחקים באזורים מסוימים. 

(2)  הגבלת מספר הרשיונות באזורים מסוימים. 

(3)  איסור סוגים מסוימים של משחקים.

(4)  הגבלת מספר הרשיונות לסוגי משחקים מסוימים. 

(5)  הגבלת שעות הכניסה למקום עריכת המשחקים. 

(6)  הגבלת גיל המותרים בכניסה למקום האמור. 

(7)  איסור או הגבלה של פעילות נוספת באותם חצרים". 

סעיף זה מסמיך את רשות הרישוי להורות על איסור סוגים מסוימים של משחקים. הפעלת סמכותו של העומד בראש רשות הרישוי, נעשתה כדין נוכח הקביעה כי מדובר במשחק אסור.  סמכותו של ראש העיריה העומד בראש רשות הרישוי, איננה מוגבלת אך לשאלה האם מדובר במשחק אסור או במשחק מותר. סמכותו של ראש העיריה רחבה והוא רשאי לשקול בין היתר שיקולים נוספים הקשורים בצורכי הסדר הציבורי ושלום הצבור. מכאן, כי גם אם נאמר כי משחק הבסט הוא משחק מותר, הרי שבסמכות רשות הרישוי לקבוע כי מטעמים של צרכי הסדר הצבורי, שלום הצבור וטעמים חינוכיים, ניתן להגביל את קיום המשחק הנ"ל במקום האמור.  החלטה זו של רשות הרישוי העירונית, נתונה לביקורת שיפוטית וצריכה היא לעמוד בכל המבחנים שנקבעו ביחס להחלטה מנהלית. 

האם הפעלת צו ההפסקה המנהלי למבקשת עומד אפוא במבחן המידתיות?

חופש העיסוק הוא זכות מסוג חירות אך ככל זכות היא אינה זכות מוחלטת אלא זכות יחסית. הפגיעה בה בלתי נמנעת במקרים מסוימים לרבות מקרה דנן. למשחקים האסורים ישנם השלכות חמורות העלולות להתבטא בנזקים כלכליים חמורים, הרס משפחות ובעקבות זאת נטל מוגבר על החברה. באיזון בין חופש העיסוק לנזק העלול להיגרם לציבור כתוצאה מפעילותו של מועדון אשר בו מתנהלים משחקים אסורים אשר בצידם פרסים כספיים והוצאות כספיות הצפויות למשתתפים במשחקים, יוצרים את הצורך של הרשות להתערב ולהגן על הצבור ולמנוע את קיום אותם משחקים באופן מוחלט או בקביעת מגבלות שיהיה בהם כדי לצמצם את הנזק החברתי. 

ההיבט הכלכלי: 

בחנתי את הנזקים אשר ייגרמו למבקשת כתוצאה מהוצאת צו הפסקה מנהלי וכן את הפגיעה במטה לחמם של העובדים במקום. נתתי דעתי לחשיבות העניין ומצאתי כי מהטעמים שנאמרו לעיל, על אף הפגיעה הכלכלית הקשה אין בכך כדי להתיר את המשך הפעילות האסורה במקום.

אשר על כן, אני דוחה את הבקשה לביטול צו ההפסקה המנהלי שהוצא על ידי המשיבים ומורה על ביטול צו עיכוב הביצוע.

בהסכמת הצדדים, המזכירות תעביר בפקס את החלטתי ותוודא בשיחת טלפון את קבלת הפקס. 

ניתנה היום י"ז בסיון, תשס"ד (6 ביוני 2004) בהעדר הצדדים.
	דורון פורת, שופט

